
פרק א': מבוא
1.    הנאשמת
בכל המועדים הרלוונטיים לכתב האישום, הועסקה הנאשמת בתפקיד "מתאמת קשרי החוץ" של מר אהוד אולמרט (להלן: "מר אולמרט") תחילה כעובדת עיריית ירושלים, ומאוחר יותר כעובדת מדינה בלשכת שר התיירות המסחר והתעשיה (להלן: התמ"ת), ובתוקף כך היא מילאה את תפקידיה כעובדת ציבור על פי הנחיותיו של מר אולמרט על פי הנחיותיה של ראש לשכתו הגב' שולה זקן (להלן: "הגב' זקן") ובהתאם לשיטת העבודה שהנהיגו, הכל כמפורט להלן בכתב אישום זה.
     מר אהוד אולמרט
1. משנת 1973 ועד 24.2.2009, למעט בין השנים 1998-2003, כיהן מר אהוד אולמרט כחבר כנסת ישראל.
2. בין השנים 2003 - 1993 כיהן מר אולמרט, במשך שתי קדנציות רצופות, כראש העיר ירושלים, כשבראשונה מהן הוא מילא במקביל גם את תפקידו כחבר כנסת, כנזכר לעיל.
3. מאוחר יותר, בתקופה שבין 28/02/03 ל 04/05/06 כיהן מר אולמרט כממלא מקום ראש הממשלה וכשר התעשייה המסחר והתעסוקה. בחלק מאותה תקופה, בין 29/09/03 ל - 10/01/05, בנוסף על תפקידו כשר התמ"ת, כיהן מר אולמרט גם כשר התקשורת וכשר הממונה על מנהל מקרקעי ישראל, ומאז אוגוסט 2005 גם כממלא מקום שר האוצר.  

    הגב' שולה זקן
הגב' זקן עבדה במשך שנים בכפיפות למר אולמרט, וכיהנה בכל המועדים הרלוונטיים לכתב האישום כראש לשכתו. תחילה - בעיריית ירושלים, ולאחר מכן במשרד התמ"ת, עת מילא את תפקידיו כשר במשרדים המפורטים לעיל.
קבלת כספים במרמה והמימונים העודפים 

2. בתקופה שבין השנים 2002 - 2006, במהלך מילוי תפקידיו האמורים כראש העיר ירושלים בקדנציה השנייה, וכממלא מקום ראש הממשלה וכשר המסחר והתעשייה, שר התקשורת וממלא מקום שר האוצר כדלעיל (להלן "התקופה הרלוונטית"), ובתוקף מעמדו הציבורי כנגזר מאלה, פיתח וקיים מר אולמרט קשרים עם אישים וארגונים בחו"ל, ובמסגרת זו שהה לעיתים קרובות בחו"ל. 
3. מר אולמרט והגב' זקן ניצלו את מעמדו ואת קשריו האמורים של מר אולמרט לרעה לפעילות שיטתית, לאורך שנים, של הפקת טובות-הנאה כספיות עבור מר אולמרט. במסגרת זו, מעבר למימון הנסיעות הללו על-חשבון אותם ארגונים, ולעיתים גם מעבר למימון נסיעותיו בתפקידו כשר התמ"ת, בו נשאה המדינה, גרמו השניים בעזרתה של הנאשמת, באמצעות מעשי מרמה כלפי הארגונים האמורים וכלפי המדינה, לכך שאותם ארגונים ולעיתים גם המדינה ישאו בהוצאות העולות באורח ניכר על העלויות האמיתיות של אותן נסיעות, כאשר את העודפים הכספיים מפעילותם זו ניצל מר אולמרט למימון הוצאותיו הפרטיות. 
4. הסוואתם של מעשי המרמה של מר אולמרט, הגב' זקן והנאשמת התאפשרה באמצעות תיעוד כוזב שהכינו לבקשתם אנשי משרד הנסיעות, (משרד "ראשונטורס", כמפורט להלן), ואשר בו נופחו עלויות הנסיעות האמיתיות שביצע מר אולמרט עבור הארגונים ועבור המדינה כדלעיל. זאת על פי חשבוניות וקבלות – לעיתים כפולות ולעיתים כאלה המסלפות את פירטיהם של מסלולי הנסיעות האמיתיים. השניים, בעזרת הנאשמת, דאגו לספק למממנים הללו את התיעוד הכוזב על מנת לבסס בפניהם את ההצדקה כביכול לכיסוי ההוצאות העודפות, ולאפשר להם בכך לכלול אותן ברישומיהם ובדיווחיהם. 
5. בסה"כ, הניבה פעילותם של מר אולמרט והגב' זקן בעזרתה של הנאשמת בתקופה הרלוונטית עודפי מימון עבור מר אולמרט בסך 92,164$ ארה"ב.
6. את כל אלה ביצעו מר אולמרט, הגב' זקן והנאשמת בדרך המנוגדת לנורמות ולכללים המחייבים שר ועובדי ציבור, בדרך של מרמה ובהפרת אמונים, והכול כמפורט להלן.
פרק ב': נסיעות לחו"ל - קבלת כספים במרמה והמימונים העודפים

7. במהלך התקופה הרלוונטית בה כיהן בתפקידיו הציבוריים בעירייה ובמשרד התמ"ת, נהג מר אולמרט לעיתים תכופות, מתוקף תפקידו ומעמדו, להופיע בחו"ל בפני מוסדות וארגונים העוסקים בפעילות ציבורית שלא למטרת רווח. מרביתם של ארגונים אלה פעילים בתחום הצדקה ובתחום הסיוע לקידום ענייניה של מדינת ישראל והעם היהודי (להלן: "הארגונים"). במסגרת זו, הופיע מר אולמרט בין שאר בפני "אקי"ם", ה"בונדס", "יד ושם", "מרכז שמעון ויזנטל", "מצעד החיים", "הוועד למען החייל", "על"ה", "קרן היסוד", ו"הקונגרס היהודי העולמי". מר אולמרט השתתף באירועים השונים שהפיקו הארגונים הנ"ל, בין השאר בסעודות (Dinners), בערבי התרמה, בפעילויות הסברה ועוד.
8. לעיתים מזומנות, הופיע מר אולמרט במהלך אותה נסיעה לחו"ל בפני מספר ארגונים, באירועים שונים, ולעיתים שולבו הופעותיו עבור הארגונים הללו בנסיעות שקיים ממילא במסגרת תפקידיו הממלכתיים ואשר מומנו, כמקובל, על ידי המדינה.
9. כאמור לעיל, בתיאום מפגשיו האמורים של מר אולמרט, ובהסדרת המימון לכיסוי הוצאותיו, טיפלו עבורו הגב' זקן, ובעיקר הנאשמת. 
10. במסגרת זו, ועל פי הנחייתם של מר אולמרט והגב' זקן, טיפלה הנאשמת, בין השאר, בקביעת לוחות הזמנים למפגשים ולאירועים, בתיאום פרטים הנוגעים לכל נסיעה ונסיעה מול הגורמים בחו"ל, ובהצגת דרישות המימון וגביית הכספים מהם עבור הוצאות הטיסה. בהתאם לכך, נהגה הנאשמת לבקש מהארגונים השונים לממן את טיסותיו של מר אולמרט, את עלות שהיותיו בבתי המלון בהם השתכן ואת שרותי ההסעה שלו ושל פמלייתו. 
11. החל מתקופה שראשיתה אינה ידועה במדויק למאשימה, לפני שנת 2002, נהגו  מר אולמרט והגב' זקן, באמצעות הנאשמת, להציג בפני הארגונים וכן בפני המדינה, בדרכים שונות ובאופן שיטתי, מצגי שווא שאפשרו למר אולמרט לקבל מהם במרמה כספים, הכול כמפורט להלן. 
משרד הנסיעות "ראשונטורס" 

12. במהלך השנים, נהג מר אולמרט להשתמש בשירותיו של משרד הנסיעות "ראשונטורס" לצורך רכישת כרטיסי הטיסה שלו ושל בני משפחתו לנסיעותיהם לחו"ל. בין מר אולמרט לבין הבעלים של המשרד, עמנואל באומוולשפינר (להלן: "מנק"), נוצרו עם הזמן יחסי אמון. 
13. במסגרת יחסים אלה, על פי הוראתו של מנק, נהגו עובדי "ראשונטורס" לרשום ולהנפיק תיעוד כוזב בנוגע לטיסותיו של מר אולמרט, באופן שאפשר למר אולמרט, הגב' זקן והנאשמת לבצע את מעשי המרמה כלפי הארגונים והמדינה. 
מצגי השווא כלפי הגופים המממנים

14. במקרים המפורטים להלן, בנסיעות שכללו הופעות בפני יותר מארגון אחד, פעל מר אולמרט באמצעות הגב' זקן והנאשמת להשיג מימון עבור טיסותיו ממספר ארגונים ולעיתים גם מהמדינה, וזאת בסכום כולל העולה על ההוצאות האמיתיות בגין הטיסות. עודפי המימון נזקפו לזכותו של מר אולמרט במשרד "ראשונטורס".
15.  על פי פרקטיקה שקבע מר אולמרט, ובהתאם להנחייתם הכללית של מר אולמרט והגב' זקן ולהוראות ספציפיות שניתנו על ידם מעת לעת, הציגה הנאשמת בפני הארגונים הקשורים לנסיעה, מצגי שווא, לפיהם הארגונים נושאים בעלויות טיסותיו של מר אולמרט, ולעיתים גם של הנלווים אליו, אך זאת, שעה שהוסתר מהארגונים כי גורם נוסף משלם בעבור אותה נסיעה, ולעיתים מממן את אותן טיסות ממש. בחלק מהמקרים גם הגב' זקן בעצמה הציגה בפני הארגונים מצגי שווא כאמור.
16. על-פי הנחיית מר אולמרט והגב' זקן, הציגה הנאשמת בפני הארגונים והמדינה דרישות תשלום על סכומים שכביכול שיקפו את עלות הטיסות. הארגונים והמדינה ניאותו לשלם את שנדרש מהם בסברם כי הם מממנים - בין באופן מלא ובין באופן חלקי - את הוצאות הטיסה בעין בהן נשא מר אולמרט הלכה למעשה כדי לממן את הגעתו לאירוע.
17. לעיתים, לאחר שנודע לארגונים כי במסגרת הזמנתו להופיע בפניהם בחו"ל הוזמן כבר מר אולמרט ממילא להשתתף גם באירוע נוסף בחו"ל מטעם ארגון אחר, פנו הארגונים לנאשמת, וביקשו לחלוק את מימון הוצאותיו של מר אולמרט עם הארגון האחר. במקרים אלו, נהגה הנאשמת, בידיעתם ועל פי הנחייתם המוזכרת של מר אולמרט והגב' זקן, לדחות את דרישת הארגונים לחלוקת הנטל בתואנות שווא שונות. במקרה אחד לפחות, הפנתה הנאשמת את הארגונים לגב' זקן, כדי שזו תסייע לה לשכנע את הארגונים לסגת מבקשתם.
 חשבוניות פיקטיביות ומסלולי נסיעה פיקטיביים

18. בתוך כך, בהתאם להנחיות מר אולמרט והגב' זקן, המשיכה שיטת הפעולה שהתפתחה בשנים עברו בין לשכות מר אולמרט לבין משרד הנסיעות "ראשונטורס", שלפיה - משרד "ראשונטורס" מנפיק לארגונים השונים, כנגד התשלום לטיסה, קבלות וחשבוניות שבהן נתונים פיקטיביים. על-פי השיטה וההנחיות שקיבלה, הורתה הנאשמת מעת לעת ל"ראשונטורס" להנפיק קבלות וחשבוניות בהן פרטים אשר לא שיקפו את הנתונים האמיתיים של טיסותיו של מר אולמרט, ושתכניהם היו כוזבים.
19. בחמש עשרה הנסיעות שיפורטו להלן, הציגו מר אולמרט, הגב' זקן והנאשמת בפני הארגונים והמדינה מצגי שווא שהביאו אותם לשאת בתשלומים עודפים עבור אותן נסיעות. 
20. בתוך כך פעלו מר אולמרט, הגב' זקן והנאשמת בהתאם למאפיינים מגוונים המשתנים מנסיעה לנסיעה, ובין השאר כדלקמן:
1. לעיתים, התשלום שנגבה מהארגונים ושנרשם בחשבוניות ובקבלות לא תאם את התשלום בפועל שהועבר לחברת התעופה בעבור הטיסה והיה גבוה ממנו באופן משמעותי, כאשר תעריפי כרטיסי הטיסה הפיקטיביים נקבעו על ידי "ראשונטורס" בתיאום עם הנאשמת והגב' זקן.
2. לעיתים מסלולי הטיסה שנרשמו בחשבוניות היו פיקטיביים, שכן מר אולמרט כלל לא טס בהם.
3. פעמים, חלק מהנסיעה היה ממומן מתוקף תפקידו של מר אולמרט כשר וחלק אחר מטעמו של ארגון נוסף. נסיעות אלה מומנו הן על ידי המשרד הממשלתי הרלוונטי והן על ידי הארגונים באופן שייצר עודף מימון. 

4. לעיתים, שולבו בנסיעותיו של מר אולמרט יעדים שונים בחו"ל הקשורים לגופים שונים, וכפועל יוצא מכך, הגיע מר אולמרט להופיע בפני הארגונים בחו"ל מיעדים שונים ברחבי העולם, ולא מישראל. במקרים אחרים לאחר ההופעה בפני הארגון המזמין, טס מר אולמרט להופעה בחו"ל בפני ארגון נוסף ולא שב ישירות לישראל. במקרים אלה נהגו מר אולמרט והגב' זקן, באמצעות הנאשמת, להנחות את משרד "ראשונטורס" לחייב את הארגונים או את המדינה בהוצאות עודפות בהתעלם מהעלות האמיתית של כרטיסי הטיסה שנרכשו בפועל.
21. הארגונים והמדינה שילמו את הסכומים האמורים כשהם מניחים כי החשבוניות והקבלות שהוצאו בגינם משקפות את המסלולים והמחירים המצוינים בהן ואת עלותם בעין של כרטיסי הטיסה שנרכשו עבור מר אולמרט. התשלום נעשה באמצעות משרד "ראשונטורס" בצ'קים, או בהעברות בנקאיות לפקודת המשרד.

הכספים שהתקבלו במרמה
22. עקב מצגי השווא האמורים, מימנו כמה גופים במקביל את עלות הטיסות לחו"ל של מר אולמרט והנלווים אליו. הכספים העודפים, מעבר להוצאות הטיסה בעין, בסך אלפי דולרים בכל נסיעה, נרשמו ונזקפו לזכותו של מר אולמרט בכרטיס אישי שנוהל עבורו ב"ראשונטרס". עודפים אלה עמדו לרשותו של מר אולמרט למימון הוצאות פרטיות שלו ושל משפחתו.
23. בדרך זו, בתקופה שבין אפריל 2002 ל- יוני 2005, קיבל מר אולמרט במרמה בגין חמש עשרה נסיעות, ובגין שתי נסיעות נוספות, ללא מרמה, מימון עודף עבור הטיסות בסכום מצטבר של  92,164$ ארה"ב (להלן "עודפי המימון"). הגב' זקן והנאשמת פעלו בצוותא עם מר אולמרט כדי לאפשר לו קבלת הסכומים האמורים.
השימוש בעודפי המימון – לזכות ולשימוש מר אולמרט ובני משפחתו
24. עודפי המימון הועברו כאמור לזכות מר אולמרט במשרד "ראשונטורס", אשר ניהל בתקופה הרלוונטית, מעין "חשבון עו"ש" בעניינו של מר אולמרט. מחודש אוגוסט 2004 לערך, התנהל "חשבון העו"ש" האמור במסגרת כרטיס לקוח שכונה "אולמרט פרטי", בו נרשמו מעת לעת התנועות ב"חשבון העו"ש" האמור. 
25. אחת למספר חודשים, נהגו מנק ואנשי משרד "ראשונטורס" להגיע לפגישות עם הגב' זקן, ובתקופה מאוחרת יותר עם הגב' זקן והנאשמת. בפגישות אלה, שהתקיימו בדרך כלל בלשכותיה של הגב' זקן, נבדק מצב חשבונו של מר אולמרט במשרד "ראשונטורס". הגב' זקן נהגה להגיע לפגישות כשברשותה רישומים בנוגע לנסיעותיו של מר אולמרט, ובכלל זה: מסלולי הטיסות האמיתיים שבהם טס מר אולמרט ומחיריהם, התשלומים שנגבו בפועל מהארגונים, ופרטים על הנסיעות הפרטיות של מר אולמרט ובני משפחתו.
26. במהלך השנים 2002-2007 "מימן" מר אולמרט, באמצעות "חשבון העו"ש" הנזכר לעיל וכרטיס "אולמרט פרטי", באופן מלא או חלקי,  עשרות טיסות פרטיות שלו ושל בני משפחתו, כמפורט להלן:
1. טיסות פרטיות של מר אולמרט, של אשתו, של ילדיו ובני זוגם, ושל נכדיו.
2. טיסות פרטיות של אשתו של מר אולמרט בעת שהצטרפה אליו לנסיעות שמומנו עבורו בלבד על ידי משרד התמ"ת או הארגונים.

3. שדרוג טיסותיו של מר אולמרט מטעם משרד התמ"ת מטיסה במחלקת עסקים (אותה מימן המשרד, כמקובל לגבי נסיעותיהם בתפקיד של שרי הממשלה), לטיסה במחלקה ראשונה, שהמדינה אינה מממנת.  
27. בסך הכול, טסו מר אולמרט ובני משפחתו לחו"ל בנסיעות פרטיות, באמצעות משרד "ראשונטורס" בתקופה הנזכרת לעיל, בעלות כוללת של כ- 100,000$ ארה"ב. 
פרק ג': עקיפת המכרז הממשלתי לרכישת כרטיסי טיסה 

28. טיסותיו של מר אולמרט מטעם משרד התמ"ת שולמו מתקציב המשרד ומומנו מהסעיף התקציבי שלו העוסק בנסיעות עובדי המשרד בתפקיד לחו"ל.
29. על פי הנהלים, הנחה חשב משרד התמ"ת, דן מרינוב, את עובדי לשכתו של מר אולמרט, להקפיד ולקבל אישור תקציבי לנסיעותיו של השר לחו"ל לפני רכישת כרטיסי הטיסה.
30. על פי נוהל שקבע החשב הכללי במשרד האוצר, רכישת כרטיסי טיסה עבור עובדי מדינה תבוצע אך ורק באמצעות סוכנויות נסיעות שזכו במכרז. זאת, בין היתר, כדי לאפשר פיקוח על מחירי הכרטיסים תוך הוזלת עלויות, וכדי להבטיח שוויון הזדמנויות בין משרדי הנסיעות המעוניינים לשרת את משרדי הממשלה על פי דיני המכרזים.
31. ברשימת הזוכים במכרז החשכ"ל נכללו, בין השאר, משרד "איילה טורס" ומשרד "הלל". משרד הנסיעות "ראשונטורס", שהשתתף במכרז, לא זכה בו ועל כן לא נכלל ברשימה ולמשרדי הממשלה אסור היה לפנות אליו ולהזמין טיסות באמצעותו.
32. מר אולמרט, הגב' זקן והנאשמת ידעו כי משרד "ראשונטורס" אינו בין הזוכים במכרז וכי על כן משרד התמ"ת אינו רשאי לרכוש ממנו כרטיסי טיסה עבור נסיעותיו בתפקיד של מר אולמרט.
33. אף על פי כן, החליטו מר אולמרט והגב' זקן להמשיך ולרכוש את כרטיסי הטיסה של מר אולמרט ומלוויו, לרבות אלה שמומנו על ידי משרד התמ"ת, ממשרד הנסיעות "ראשונטורס". המשכיות זו, במתכונת שתתואר להלן, אפשרה למר אולמרט והגב' זקן, בין השאר, להמשיך ולגבות במרמה כספים מהארגונים בגין נסיעותיו של מר אולמרט לחו"ל בדרך של חיובים עודפים על אותן טיסות כמתואר לעיל, כפי שנהגו לעשות בימי כהונתו של מר אולמרט כראש עיריית ירושלים.
34. במהלך שנת 2003, נהגה הנאשמת, על דעתם של מר אולמרט והגב' זקן וע"פ הנחיותיהם, לארגן את נסיעותיו של מר אולמרט לחו"ל - גם אלה אליהן נסע מטעם משרד התמ"ת - ללא קבלת אישור תקציבי מראש. הנאשמת בידיעת ובהוראת מר אולמרט והגב' זקן, רכשה את כרטיסי הטיסה של מר אולמרט ומלוויו ממשרד הנסיעות "ראשונטורס", בידעה כי הדבר אסור ובמטרה לעקוף את תוצאות המכרז ואת נהלי העבודה המחייבים. 
35. כדי לאפשר את עקיפת הנהלים כאמור, פנו מר אולמרט והגב' זקן במהלך שנת 2003, באמצעות אחרים, למנהלי משרדי הנסיעות "איילה טורס" ו"הלל", ובקשו מהם להסכים לשתף פעולה, באופן שמכאן ואילך, בתמורה לעמלה, יהוו הם אך "צינור" לקבלת הכספים ממשרד התמ"ת, בעוד שהלכה למעשה - משרד ראשונטורס הוא שימשיך לרכוש את הכרטיסים עבור מר אולמרט. בקשתם נענתה בחיוב.
36. משרד ראשונטורס המשיך לפעול במתכונת השיטתית שתוארה לעיל באשר לרכישתם של כרטיסי הטיסה ורישום התיעוד הכוזב בגינם, לשם העברתו לארגונים המממנים ולמדינה. במסגרת זו, הנתונים שהועברו מ"ראשונטורס" ל"איילה טורס", ול"הלל" כללו, בחלק מהמקרים, נתונים כוזבים בנוגע למסלולי הטיסה ולמחירי הכרטיסים; באותם מקרים, הנתונים על הטיסות שהועברו לא שיקפו את מסלולי הטיסה של מר אולמרט בפועל, ומאחריהם לא עמדו כרטיסי טיסה אמיתיים. כפועל יוצא מכך, מחירי "כרטיסים" אלה היו כוזבים.
37. לאחר מכן, ובהתאם למתווה המסוכם, משנצברו חיובים בשיעור של עשרות אלפי דולרים, פנה משרד "איילה טורס" וביקש מחשבות משרד התמ"ת לשלם לו בדיעבד עבור טיסות רבות של מר אולמרט במהלך שנת 2003, למרות שכאמור  הכרטיסים בגינן נרכשו על ידי משרד "ראשונטורס". הבקשה כללה גם את הנתונים הכוזבים האמורים לעיל.
38. אגף החשב הכללי במשרד האוצר לא ידע כי משרד "איילה טורס" כלל לא היה מעורב ברכישת הכרטיסים, וכי שימש אך "צינור" להעברת כספים למשרד "ראשונטורס". כמו -כן,  חשב משרד התמ"ת לא ידע כי חלק ממסלולי הטיסה ומחירי הכרטיסים שעבורם הוא נדרש לשלם, אינם משקפים את המציאות.
39. בשלב ראשון, סירב חשב המשרד לשלם עבור הנסיעות הללו, זאת, בנימוק שלא התבקש עבורן מראש אישור תקציבי כנדרש, וכיוון שהנסיעות בוצעו תוך חריגה מתקציב הנסיעות של משרד התמ"ת.
40. בעקבות סירובו של חשב המשרד ומחאות שהעלה בכתובים, התנהלה חליפת מכתבים בין החשב ובין הגב' זקן. דין ודברים זה הוביל לעירובם של דרגים בכירים יותר באגף החשב הכללי במשרד האוצר, עד שלבסוף, בעקבות המצגים הכוזבים האמורים שהוצגו בפני החשב, אושר התשלום עבור נסיעות מר אולמרט האמורות באופן רטרואקטיבי. 
41. אנשי החשב הכללי לא היו מודעים לכך שהמדינה משלמת עבור כרטיסים המתארים מסלולי טיסה ומחירים כוזבים. משרד התמ"ת לא ידע כי הוא משלם בפועל, אם כי בעקיפין, ל"ראשונטורס" וכי "איילה טורס" ו"הלל" מהווים אך צינור להעברת הכסף אליו. עוד הוכשלו אנשי החשב הכללי בכך כי משנענו לבסוף לדרישות התשלום שהגיעו אליהם משני משרדי הנסיעות הללו, הם פעלו מבלי ליתן דעתם לכך כי המכרז נעקף וכלליו לא נשמרו. בנסיבות אלה, מצגיהם הכוזבים של מר אולמרט והגב' זקן הובילו לכך כי גם נפגמה האפשרות לפקח על מחירי הכרטיסים ועקרון השוויון בין משרדי הנסיעות לא נשמר. 
בעקבות מצגי השווא האמורים, הועבר למשרד "איילה טורס" וממנו למשרד "ראשונטורס", סכום כולל של כ – 70,000$.

פרק ד': הנסיעות שבהן הושג מימון עודף במרמה

42. מעשי המרמה המפורטים בפרק זה, נעשו, כאמור לעיל, בהוראתם ובידיעתם של מר אולמרט והגב' זקן. 
תקופת ראשות עריית ירושלים בשנת 2002

א.
נסיעה לבריסל וניו יורק 24.4.02-22.4.02

43. בתאריך 22.4.02, נסע מר אולמרט לבריסל וניו יורק כדי להשתתף באירועים של  הארגונים FIDF (אגודת ידידי צה"ל) והקונגרס היהודי העולמי. מסלול נסיעתו של מר אולמרט היה בקו ת"א – בריסל – פרנקפורט  - ניו יורק – ת"א. 
44. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים האמורים, לשלם עבור מסלול נסיעתו כביכול של מר אולמרט, ביודען כי המסלול ומחיר כרטיסי הטיסה שנמסרו לארגונים אינם אמיתיים  ותוך שהן מסתירות מכל ארגון את העובדה כי ארגון נוסף משלם עבור טיסותיו של מר אולמרט, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים האמורים קבלות וחשבוניות ובהן מסלולי טיסה פיקטיביים שמר אולמרט כלל לא טס בהם. על החשבוניות והקבלות הללו הופיעו תעריפי כרטיסי טיסה  שנמסרו לארגונים, אשר לא תאמו מחירי כרטיסי טיסה אמיתיים, אלא "מחירים" שנקבעו, בתיאום עם אנשי "ראשונטורס". 
45. בהסתמך על מצגי השווא האמורים, שילמו הארגונים למשרד "ראשונטורס", את הסכום שנתבקש מהם, בסוברם כי הם משלמים עבור כרטיסי טיסה אמיתיים, שפרטיהם נמסרו להם וכמפורט בקבלות ובחשבוניות, וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
46. ארגון FIDF שילם עבור כרטיס טיסה  למר אולמרט , במסלול ת"א – בריסל – פרנקפורט  - ת"א סכום של 6,689$. 
47. הקונגרס היהודי העולמי שילם עבור כרטיס טיסה למר אולמרט , במסלול בריסל – פרנקפורט – ניו יורק – ת"א, סכום של 2,804$.
48. בפועל עלות כרטיסי טיסתו של מר אולמרט, היתה 8,240$. העודף בגובה 1,254$, שהתקבל מארגונים אלה במרמה בעקבות מצגי השווא האמורים, הועבר לטובת חשבונו של מר אולמרט במשרד "ראשונטורס".
ב.
נסיעה לפריז וניו יורק 25.5.02-18.5.02

49. בתאריך 18.5.02, נסע מר אולמרט לפריז וליעדים שונים בארה"ב כדי להשתתף באירועים של הארגונים "עלם", IFCJ ו"מדיה ווטש". מסלול נסיעתו של מר אולמרט היה בקו ת"א – לוס אנג'לס (דרך פרנקפורט) – ניו יורק – שיקגו – קולומבוס אוהיו – פילדלפיה – ת"א. 
50. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגונים אינם אמיתיים  ותוך שהם מסתירים מכל ארגון את העובדה כי ארגונים נוספים משלמים עבור טיסותיו של מר אולמרט, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות ובהן מסלולי טיסה "פיקטיביים" שמר אולמרט כלל לא טס בהם. על החשבוניות והקבלות הופיעו תעריפים שנמסרו לארגונים, אשר לא תאמו מחירי כרטיסי טיסה אמיתיים שהונפקו, אלא "מחירים" שנקבעו, בתיאום עם אנשי "ראשונטורס"  (להלן: "מצגי השווא"). 
51. בהסתמך על מצגי השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם משלמים עבור כרטיס טיסה אמיתי, כפי שנמסר להם וכמפורט בקבלה ובחשבונית  וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
52. ארגון "עלם" שילם עבור כרטיס טיסה למר אולמרט  ולאשתו עליזה, במסלול ת"א – ניו יורק  - ת"א סכום של 2X 6,674$ ובסך הכל 13,348$.
53. ארגון IFCJ שילם עבור כרטיס טיסה  למר אולמרט  במסלול ת"א – לוס אנג'לס, סכום של 9,827$.
54. ארגון "מדיה ווטש" שילם עבור טיסת פנים  למר אולמרט  בארה"ב, סכום של 403$.
55. עלות כרטיסי טיסתו של מר אולמרט בפועל, היתה 19,625$. העודף בגובה 4,000$, שהתקבל מהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס".
ג.
נסיעה לארה"ב, לונדון וגרמניה 1.10.02

56. בתאריך 1.10.02, נסע מר אולמרט לארה"ב, לונדון וגרמניה כדי להשתתף בארועים של הארגונים "אורט", "הפדרציה היהודית של אינדיאנפוליס" ו - "דה יודן אין דויטשלנד". מסלול נסיעתו של מר אולמרט היה בקו ת"א – אינדיאנפוליס (דרך פרנקפורט ושיקגו) – לונדון – דיסלדורף -  ת"א. 
57. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגונים אינם אמיתיים,  ותוך שהם מסתירים מכל ארגון את העובדה כי ארגונים נוספים משלמים עבור טיסותיו של מר אולמרט, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות ובהן מסלולי טיסה "פיקטיביים" שמר אולמרט כלל לא טס בהם. על החשבוניות והקבלות הללו הופיעו תעריפים שנמסרו לארגונים, אשר לא תאמו מחירי כרטיסי הטיסה האמיתיים שהונפקו, אלא "מחירים" שנקבעו, בתיאום עם אנשי "ראשונטורס"  (להלן: "מצגי השווא"). 
58. בהסתמך על מצגי השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם משלמים עבור כרטיס טיסה אמיתי, כפי שנמסר להם וכמפורט בקבלה ובחשבונית, וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
59. ארגון "אורט" שילם עבור כרטיס טיסה למר אולמרט , במסלול ת"א – לונדון  - ת"א, סכום של 3,363$.
60. ארגון "הפדרציה היהודית של אינדיאנפוליס", שילם עבור כרטיס טיסה למר אולמרט , במסלול ת"א – לוס אנג'לס, סכום של 10,152$.
61. ארגון "דה יודן אין דוייטשלנד", שילם עבור כרטיס טיסה למר אולמרט , במסלול ת"א – דיסלדורף – ת"א, סכום של 1,508$.
62. עלות כרטיסי טיסתו של מר אולמרט בפועל, היתה 9,365$. העודף בגובה 5,658$, שהתקבל מהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס".
ד.
נסיעה ניו יורק 5.12.2002

63. בתאריך 5.12.2002, נסע מר אולמרט לניו יורק כדי להשתתף באירועים של העיתון "ג'רוסלם פוסט" וארגון נוסף שזהותו אינה ידועה למאשימה. מסלול נסיעתו של מר אולמרט היה בקו ת"א – ניו יורק -  ת"א. 
64. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגונים אינם אמיתיים  ותוך שהם מסתירים מכל ארגון את העובדה כי ארגון נוסף משלם עבור טיסותיו של מר אולמרט, באופן היוצר עודף מימון. מחיר כרטיס הטיסה שנמסר ל"ג'רוסלם פוסט", לא היה המחיר האמיתי. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות (להלן: "מצגי השווא"). 
65. בהסתמך על מצגי השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם  בלבד שמשלמים עבור כרטיס הטיסה, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
66. עיתון ה"גרוסלם פוסט" שילם עבור כרטיס טיסה למר אולמרט , במסלול ת"א – ניו יורק - ת"א, סכום של 4,925$.
67. הארגון שזהותו אינה ידועה למאשימה, שילם עבור כרטיס טיסה למר אולמרט , אף הוא במסלול ת"א ניו יורק  - ת"א, סכום של  7,443$.
68. עלות כרטיסי טיסתו של מר אולמרט בפועל, היתה 7,443$. העודף בגובה 4,925$, שהתקבל מהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס".
תקופת כהונתו של מר אולמרט כשר בשנים 2005-2003

א.
נסיעה לפריז וניו יורק 13.5.03-29.4.03

69. בתאריך 29.4.03, נסע מר אולמרט לפריז ולניו יורק כדי להשתתף באירועים של המדינה והארגונים "הבונדס", "עלה", ו"מרכז שמעון ויזנטל". מסלול נסיעתו של מר אולמרט היה בקו ת"א – פריז- ניו יורק – ת"א. 
70. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגונים אינם אמיתיים ותוך שהם מסתירים מכל ארגון את העובדה כי ארגונים נוספים משלמים עבור טיסותיו של מר אולמרט, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות ובהם מסלולי טיסה "פיקטיביים" שמר אולמרט כלל לא טס בהם. על החשבוניות והקבלות הללו הופיעו תעריפים שנמסרו לארגונים, אשר לא תאמו כרטיס טיסה אמיתי שהונפק, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
71. בהסתמך על מצגי השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם משלמים עבור כרטיס טיסה אמיתי, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
72. משרד התמ"ת שילם עבור כרטיס טיסה  למר אולמרט , במסלול ת"א – פריז  - ת"א סכום של 6,141 ₪ (1455$). 
73. ארגון "הבונדס" שילם עבור כרטיסי טיסה למר אולמרט , לאשתו עליזה ולגב' זקן, במסלול ת"א – ניו יורק – ת"א, סכום כולל של 14,776$.
74. הארגונים "עלה" ו"מרכז שמעון ויזנטל" שילמו, כל אחד, עבור כרטיס טיסה למר אולמרט , למסלול ת"א – ניו יורק – ת"א, סכום של 5,675$.
75. העלות בפועל של כרטיסי הטיסה של מר אולמרט, אשתו עליזה והגב' זקן, היתה 15,291$. העודף בגובה 12,290$, שהתקבל מהמדינה ומהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס".
ב.
נסיעה לניו יורק ולוס אנג'לס 17.8.03-13.8.03

76. בתאריך 13.8.03, נסע מר אולמרט לניו יורק ולוס אנג'לס כדי להשתתף באירועים של  הארגונים "הבונדס", ו- YOUTH TOWNS OF ISRAEL. מסלול נסיעתו של מר אולמרט היה בקו ת"א –ניו יורק  - לוס אנג'לס – ת"א.
77. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגונים אינם אמיתיים  ותוך שהם מסתירים מכל ארגון את העובדה כי ארגון נוסף משלם עבור טיסותיו של מר אולמרט, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות ובהן מסלולי טיסה "פיקטיביים" שמר אולמרט כלל לא טס בהם. על החשבוניות והקבלות הללו הופיעו תעריפים שנמסרו לארגונים, אשר לא תאמו מחירי  כרטיסי טיסה אמיתיים שהונפקו, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
78. בהסתמך על מצגי השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם משלמים עבור כרטיס טיסה אמיתי, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
79. ארגון "הבונדס" שילם עבור כרטיסי טיסה למר אולמרט , במסלול ת"א – ניו יורק – ת"א, סכום של 5,674$.
80. ארגון YOUTH TOWNS OF ISRAEL שילם עבור כרטיס טיסה למר אולמרט , במסלול ת"א – ניו יורק – ת"א, סכום של 3,222$.
81. עלות כרטיסי טיסתו של מר אולמרט בפועל, היתה 7,787$. העודף בגובה 1,076$, שהתקבל מהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס".
ג.
נסיעה למיאמי ומקסיקו 13.9.03-6.9.03

82. בתאריך 6.9.03, נסע מר אולמרט לחתונת בנו של ידידו רונלד בקלרץ (להלן:"בקלרץ") המתגורר במיאמי. מר אולמרט נענה להצעתו של בקלרץ לפיה בקלרץ יממן את הנסיעה למיאמי וחזרה. ממיאמי המשיך מר אולמרט למקסיקו בנסיעה בשליחות משרד התמ"ת. מסלול נסיעתו של מר אולמרט היה בקו ת"א –מיאמי  - קנקון – ת"א.
83. הגב' זקן והנאשמת, באופן שאינו ידוע במדוייק למאשימה, ביקשו משרד התמ"ת, לשלם, עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו להם אינם אמיתיים. מר אולמרט והגב' זקן, דאגו לכך שמשרד "ראשונטורס" ינפיק עבור משרד התמ"ת קבלות וחשבוניות ובהם  מסלולי טיסה "פיקטיביים" שמר אולמרט כלל לא טס בהם. על החשבוניות והקבלות הללו הופיעו תעריפים שנמסרו למדינה, אשר לא תאמו כרטיס טיסה אמיתי שהונפק, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
84. בהסתמך על מצגי השווא, שילמה חשבות משרד התמ"ת למשרד "ראשונטורס", עבור כרטיס טיסה למר אולמרט , במסלול ת"א – מקסיקו – ת"א, סכום של 3,153$ בסוברה כי היא משלמת עבור כרטיס טיסה אמיתי, כפי שנמסר לה וכמפורט בקבלה ובחשבונית.
ד.
נסיעה לניו יורק 29.10.03-26.10.03

85. בתאריך 26.10.03, נסע מר אולמרט לניו יורק כדי להשתתף באירועים של הארגונים "אקים", וIJCR. מסלול נסיעתו של מר אולמרט היה בקו ת"א –ניו יורק  – ת"א.
86. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור נסיעתו של מר אולמרט, תוך שהם מסתירים מכל ארגון את העובדה כי ארגון נוסף משלם עבור טיסותיו של מר אולמרט, כך שבפועל נוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות. על החשבוניות והקבלות הללו הופיעו התעריפים שנמסרו לארגונים אשר לא תאמו כרטיס טיסה אמיתי שהונפק, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
87. בהסתמך על מצג השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם בלבד שמשלמים עבור כרטיס הטיסה, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
88. ארגון "אקים" שילם עבור כרטיסי טיסה למר אולמרט , במסלול ת"א – ניו יורק – ת"א, סכום של 5,675$.
89. ארגון IJCR שילם עבור  השתתפות בהוצאות כרטיס טיסה  של מר אולמרט, במסלול ת"א – ניו יורק – ת"א, סכום של 2000$.
90. עלות כרטיסי טיסתו של מר אולמרט בפועל, היתה 5704$. העודף בגובה 1971$, שהתקבל מהארגונים במרמה בעקבות מצג השווא, הועבר לטובת חשבונו של מר אולמרט במשרד "ראשונטורס".
ה.
נסיעה לארה"ב, קנדה ולונדון 15.11.03-10.11.03

91. בתאריך 10.11.03, נסע מר אולמרט לניו יורק וטורונטו כדי להשתתף באירועים של הארגונים "יד ושם", ו"הבונדס". מסלול נסיעתו של מר אולמרט היה בקו ת"א –ניו יורק  - שיקגו – טורונטו - לונדון – ת"א.
92. הגב' זקן והנאשמת, באופן שאינו ידוע במדוייק למאשימה, ביקשו מהארגונים, לשלם עבור נסיעתו של מר אולמרט, תוך שהם מסתירים מכל ארגון את העובדה כי ארגון נוסף משלם עבור טיסותיו של מר אולמרט, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות. על החשבוניות והקבלות הופיעו התעריפים שנמסרו לארגונים. (להלן: "מצג השווא"). 
93. בהסתמך על מצג השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם  בלבד שמשלמים עבור כרטיס הטיסה, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
94. ארגון "הבונדס" שילם עבור כרטיסי טיסה למר אולמרט  ומאבטחיו, על מסלול הטיסה כולו, סכום של 18,313$.
95. ארגון "יד ושם" שילם עבור  השתתפות בהוצאות כרטיס טיסה  של מר אולמרט, סכום של 2000$.
96. עלות כרטיסי טיסתו של מר אולמרט בפועל, היתה 18,313$, שמומנה כולה על ידי ארגון "הבונדס". העודף בגובה 2000$, שהתקבל מהארגונים במרמה בעקבות מצג השווא, הועבר לטובת חשבונו של מר אולמרט במשרד "ראשונטורס".
ו.
נסיעה לארה"ב וסין 28.6.04-17.6.04

97. בתאריך 28.6.04, נסע מר אולמרט, יחד עם אשתו ופמלייתו לדנוור וסין בשירות המדינה. במהלך הנסיעה, הרצה מר אולמרט עבור ארגון AEI בדנוור. 
98. מסלול הנסיעה של מר אולמרט ואשתו, מומן כולו על ידי משרד התמ"ת ישירות, באמצעות חברת "אל על".
99. הגב' זקן והנאשמת, באופן שאינו ידוע במדוייק למאשימה, ביקשו מארגון AEI, לשלם עבור מסלול נסיעתם כביכול של מר אולמרט ואשתו עליזה לדנוור, תוך שהם מסתירים מהארגון וממשרד התמ"ת, את העובדה כי צד נוסף משלם עבור טיסותיו של מר אולמרט ואשתו, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור ארגון AEI קבלה וחשבונית. על החשבונית והקבלה הללו הופיע תעריף שנמסר לארגון, אשר לא תאם כרטיס טיסה אמיתי שהונפק, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
100. בהסתמך על מצגי השווא, משרד התמ"ת מימן את הנסיעה כולה וארגון AEI שילם למשרד "ראשונטורס", את הסכום שנתבקש ממנו, בסוברו כי הוא משלם עבור כרטיס טיסה אמיתי, כפי שנמסר לארגון וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
101. ארגון AEI שילם למשרד "ראשנוטורס", עבור כרטיס טיסה למר אולמרט  ואשתו עליזה, במסלול ת"א – דנוור סכום של 9,384$. כאמור, משרד "ראשונטורס" לא הנפיק כרטיס טיסה כלשהו עבור נסיעה זו.
102. העלות בפועל של כרטיסי הטיסה של מר אולמרט ואשתו בגובה של כ – 104,000 ₪,  כוסתה על ידי משרד התמ"ת. העודף בגובה 9,384$, שהתקבל מהמדינה ומהארגון במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס". מר אולמרט שילם עבור שידרוג טיסתו וטיסתה של אשתו, בצ'ק ממשרד "ראשונטורס" למשרד התמ"ת, כך שהסכום שהועבר לחשבונו של מר אולמרט בסופו של יום, עמד על 3,780$.
ז.
נסיעה לניו יורק ווושינגטון 30.11.04-29.11.04

103. בתאריך 29.11.04, נסע מר אולמרט, לניו יורק ווושינגטון, בשירות המדינה. במהלך הנסיעה, הרצה מר אולמרט עבור ארגון AIFL בניו יורק. 
104. מסלול הנסיעה של מר אולמרט, מומן כולו על ידי משרד התמ"ת ישירות, באמצעות חברת "אל על".
105. הגב' זקן והנאשמת, באופן שאינו ידוע במדוייק למאשימה, ביקשו מארגון AIFL, לשלם עבור מסלול נסיעתם כביכול של מר אולמרט לניו יורק וחזרה לת"א, תוך שהם מסתירים מהארגון וממשרד התמ"ת, את העובדה כי צד נוסף משלם עבור טיסותיו של מר אולמרט, באופן היוצר עודף מימון. מר אולמרט והגב' זקן והנאשמת, דאגו לכך שמשרד "ראשונטורס" ינפיק עבור ארגוןAIFL  קבלה וחשבונית. על החשבונית והקבלה הללו הופיע תעריף שנמסר לארגון, אשר לא תאם כרטיס טיסה אמיתי שהונפק, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
106. בהסתמך על מצגי השווא, משרד התמ"ת מימן את הנסיעה כולה וארגון AIFL  שילם למשרד "ראשונטורס", את הסכום שנתבקש ממנו, בסוברו כי הוא משלם עבור כרטיס טיסה אמיתי, כפי שנמסר לארגון וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
107. ארגון AIFL  שילם למשרד "ראשנוטורס", עבור כרטיס טיסה למר אולמרט , במסלול ת"א – ניו יורק – ת"א, סכום של 9,663$. כאמור, משרד "ראשונטורס" לא הנפיק כרטיס טיסה כלשהו עבור נסיעה זו.
108. העלות בפועל של כרטיסי הטיסה של מר אולמרט כוסתה על ידי משרד התמ"ת. העודף בגובה 9,633$, שהתקבל מהמדינה ומהארגון במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס". 

ח.
נסיעה לבלגיה וארה"ב 15.2.05-8.2.05

109. בתאריך 8.2.05, נסע מר אולמרט לבריסל ולארה"ב כדי להשתתף באירועים של המדינה והארגונים "הבונדס", "מצעד החיים", ו – WPF. מסלול נסיעתו של מר אולמרט היה בקו ת"א  - בריסל  -  לוס אנג'לס – פריז  -  ת"א. 
110. משרד התמ"ת מימן את כרטיסי הטיסה במסלול ת"א – בריסל (בדרך הלוך ללוס אנג'לס) פריז  - ת"א (בדרך חזור מלוס אנג'לס). הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגונים אינם אמיתיים ותוך שהם מסתירים מכל הארגונים וממשרד התמ"ת את העובדה כי ארגונים נוספים משלמים עבור טיסותיו של מר אולמרט, באופן היוצר עודף מימון. מר אולמרט והגב' זקן וריייצ'ל, דאגו לכך שמשרד "ראשונטורס" ינפיק עבור הארגונים קבלות וחשבוניות ובהן מסלולי טיסה "פיקטיביים" שמר אולמרט כלל לא טס בהם. על החשבוניות והקבלות הללו הופיעו תעריפים שנמסרו לארגונים, אשר לא תאמו מחירי  כרטיסי טיסה אמיתיים שהונפקו, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
111. בהסתמך על מצגי השווא, מימנה המדינה את מסלול נסיעתו, כמפורט לעיל, והארגונים שילמו למשרד "ראשונטורס", את הסכום שנתבקש מהם, בסוברם כי הם משלמים עבור כרטיס טיסה אמיתי, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו.
112. משרד התמ"ת שילם עבור כרטיסי טיסה  למר אולמרט , במסלול ת"א  - בריסל; ובמסלול פריז  - ת"א, סכום של 4,280 ₪. 
113. ארגון "הבונדס" שילם עבור השתתפות בהוצאות כרטיסי טיסה למר אולמרט , סכום של 1,500$.
114. ארגון "מצעד החיים" שילם עבור כרטיס טיסה למר אולמרט  ולמאבטחו, במסלול ת"א – לוס אנג'לס – ת"א, סכום של 19,557$.
115. ארגון WPF שילם עבור כרטיסי טיסה למר אולמרט  ולמאבטחו, במסלול ת"א  - מיאמי -  ת"א, סכום של 2X 10,426$ ובסך הכל 20,852$.
116. העלות בפועל של כרטיסי הטיסה של מר אולמרט ומאבטחיו היתה 33,843$. העודף בגובה 8,065$, שהתקבל מהמדינה ומהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס".
ט.
נסיעה לארה"ב, קנדה והמזרח הרחוק 14.4.05-5.4.05

117. בתאריך 5.4.05, נסע מר אולמרט לארה"ב, לקנדה ולמזרח הרחוק כדי להשתתף באירועים של המדינה והארגונים "קרן היסוד" ו- "עלה קנדה". מסלול נסיעתו של מר אולמרט היה בקו ת"א  - וגאס  -  טורונטו - אוטווה - שיקגו- טוקיו- בנגקוק  - ת"א. 
118. משרד התמ"ת מימן את כרטיסי הטיסה של מר אולמרט ואשתו עליזה, במסלול מטורונטו עד לת"א, בסך כולל של 45,433 ש"ח. הגב' זקן והנאשמת, באופן שאינו ידוע במדוייק למאשימה, ביקשו מכל אחד מהארגונים, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגונים אינו המסלול האמיתי ותוך שהם מסתירים מכל הארגונים וממשרד התמ"ת את העובדה כי ארגונים נוספים משלמים עבור טיסותיו של מר אולמרט, באופן היוצר עודף מימון. מר אולמרט והגב' זקן והנאשמת, דאגו לכך שמשרד "ראשונטורס" ינפיק עבור הארגונים קבלות וחשבוניות ובהם  מסלולי הטיסה "פיקטיביים" שמר אולמרט כלל לא טס בהם. על החשבוניות והקבלות הללו הופיעו תעריפים שנמסרו לארגונים, אשר לא תאמו מחירי כרטיסי טיסה אמיתיים שהונפקו, אלא "מחירים" שנקבע, בתיאום אנשי "ראשונטורס"  (להלן: "מצגי השווא"). 
119. בהסתמך על מצגי השווא, מימנה המדינה את מסלול נסיעתו, כמפורט לעיל, והארגונים שילמו למשרד "ראשונטורס", את הסכום שנתבקש מהם, בסוברם כי הם משלמים עבור כרטיס טיסה אמיתי, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו. 
120. ארגון "קרן היסוד" שילם עבור כרטיס טיסה למר אולמרט  ולמאבטחו, במסלול ת"א – וגאס - ת"א, 8,391$ עבור אולמרט ו- 4657$ עבור המאבטח ובסך הכל סכום של 13,048$.
121. ארגון "עלה קנדה" שילם עבור כרטיסי טיסה למר אולמרט  ולמאבטחו, במסלול ת"א  - טורונטו -  ת"א, 9,630$ עבור אולמרט ו- 4657$ עבור המאבטח ובסך הכל סכום של 14,287$.
122. העלות בפועל של כרטיסי הטיסה של מר אולמרט, אשתו עליזה ומאבטחיו, שבוצעה דרך משרד "ראשונטורס", היתה 16,639$. העודף, בגובה 10,696$, שהתקבל מהמדינה ומהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס". 
י.
נסיעה לניו יורק 10.6.05-8.6.05

123. בתאריך 26.10.03, נסע מר אולמרט לניו יורק כדי להשתתף באירועים של הארגונים  FIDF, ו - IPF. מסלול נסיעתו של מר אולמרט היה בקו ת"א –ניו יורק  – ת"א.
124. הגב' זקן והנאשמת, באופן שאינו ידוע במדוייק למאשימה, ביקשו מהארגונים, לשלם עבור נסיעתו של מר אולמרט, תוך שהם מסתירים מכל ארגון את העובדה כי ארגון נוסף משלם עבור טיסותיו של מר אולמרט, באופן היוצר עודף מימון. מר אולמרט והגב' זקן, דאגו לכך שמשרד "ראשונטורס" ינפיק עבור הארגונים קבלות וחשבוניות. על החשבוניות והקבלות הופיעו תעריפים שנמסרו לארגונים, אשר בחלק מהמקרים לא תאמו את מחיר האמיתי של כרטיס הטיסה שהונפק, אלא מחיר פיקטיבי שנקבע, בתיאום אנשי "ראשונטורס". (להלן: "מצג השווא"). 
125. בהסתמך על מצג השווא, שילמו הארגונים למשרד "ראשונטורס", את הסכום שנתבקש מהם, בסוברם כי הם בלבד שמשלמים עבור כרטיס הטיסה וכי המחיר המשולם הוא מחיר הכרטיס בפועל, כפי שנמסר להם וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו. 
126. ארגון IPF שילם עבור כרטיס טיסה למר אולמרט  ולמאבטחו, במסלול ת"א – ניו יורק - ת"א, 7,813$ עבור אולמרט ו- 7,813$ עבור המאבטח ובסך הכל סכום של 15,626$.
127. ארגון FIDF שילם אף הוא עבור כרטיסי טיסה למר אולמרט  ולמאבטחו, במסלול ת"א  - ניו יורק -  ת"א, 6,612$ עבור אולמרט ו- 4,362$ עבור המאבטח ובסך הכל סכום של 10,975$.
128. בפועל, עלה כרטיס הטיסה של מר אולמרט 7,213$ ושל שני המאבטחים 4,362$ ו- 2052$ ובסך הכל 13,643$ העודף בגובה 12,899$, שהתקבל מהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס".

יא.
נסיעה לארה"ב ורוסיה 30.6.05-23.6.05

129. בתאריך 30.6.05, נסע מר אולמרט לארה"ב ורוסיה כדי להשתתף באירועים של המדינה וארגון AEI. מסלול נסיעתו של מר אולמרט היה בקו ת"א  - דנוור (דרך ניו יורק)  - רוסיה (דרך פרנקפורט) - ת"א. 
130. משרד התמ"ת מימן את כרטיסי הטיסה של מר אולמרט, במסלול מדנוור עד לת"א, בסך כולל של 24,427 ש"ח. 
131. הגב' זקן והנאשמת, באופן שאינו ידוע במדוייק למאשימה, ביקשו מארגון AEI, לשלם עבור מסלול נסיעתו כביכול של מר אולמרט, ביודעם כי המסלול ומחיר כרטיסי הטיסה שנמסרו לארגון אינם אמיתיים ותוך שהם מסתירים מהארגון וממשרד התמ"ת את העובדה כי צד נוסף משלם עבור טיסותיו של מר אולמרט, באופן היוצר עודף מימון. מר אולמרט והגב' זקן והנאשמת, דאגו לכך שמשרד "ראשונטורס" ינפיק עבור ארגון AEI קבלות וחשבוניות ובהם  מסלולי הטיסה "פיקטיביים" שמר אולמרט כלל לא טס בהם. על החשבוניות והקבלות הללו הופיעו התעריפים שנמסרו לארגונים, אשר לא תאמו מחירי כרטיסי טיסה אמיתיים שהונפקו, אלא "מחירים" שנקבעו, בתיאום אנשי "ראשונטורס"  (להלן: "מצגי השווא"). 
132. בהסתמך על מצגי השווא, מימנה המדינה את מסלול נסיעתו, כמפורט לעיל, וארגון AEI שילם למשרד "ראשונטורס", את הסכום שנתבקש ממנו, בסוברו כי הוא משלם עבור כרטיס טיסה אמיתי, כפי שנמסר לארגון וכמפורט בקבלה ובחשבונית וכשהם אינם יודעים על כך שארגון נוסף מימן את עלות הטיסות או על עודף המימון שנזקף לזכות מר אולמרט בדרך זו. 
133. ארגון AEI שילם עבור כרטיסי טיסה למר אולמרט  ולעליזה אשתו, במסלול ת"א – דנוור - ת"א, 17,619$ עבור מר אולמרט ואשתו עליזה.
134. העלות בפועל של כרטיסי הטיסה של מר אולמרט ועליזה אשתו, שבוצעה דרך משרד "ראשונטורס", היתה 11,341$. העודף, בגובה 6,278$, שהתקבל מהמדינה ומהארגונים במרמה בעקבות מצגי השווא, הועבר לטובת חשבונו של מר אולמרט במשרד "ראשונטורס". 
פרק ה': תיאור יסודות העבירות

1) במעשיה המתוארים בפרקים א'- ג', קיבלה הנאשמת דבר במרמה בנסיבות מחמירות מהארגונים ומהמדינה, וגרמה לפקידים של תאגיד לרשום פרטים כוזבים במסמכי התאגיד. הנסיבות המחמירות מתבטאות, בין היתר, בניצול לרעה של תפקידיהם ומעמדם של מר אולמרט והגב' זקן לביצוע המעשים, בהיקף המרמה ובשיטתיות בה נעשתה לאורך זמן, בהיותה פרי מאמץ מתמשך של הצגת עשרות מצגי כזב שיטתיים, בעובדה שחלק מסכומי הכסף נתקבלו מן הקופה הציבורית וחלקם האחר מארגוני צדקה בעלי אופי ציבורי, בניצול האמון שניתן במר אולמרט, הגב' זקן והנאשמת, בעובדה שמעשי המרמה לוו בביצוען של עבירות נוספות, ובכללן, רישומים כוזבים במסמכי תאגיד.

2) במעשיה המתוארים לעיל בפרק ד', קיבלה הנאשמת דבר במרמה ממשרד התמ"ת, בנסיבות מחמירות. הנסיבות המחמירות מתבטאות, בין היתר, בניצול מעמדם של מר אולמרט והגב' זקן בתפקידיהם הציבוריים, ובניצול האמון שניתן בהם, בעובדה שמעשי המרמה לוו בביצוען של עבירות נוספות, ובכללן, רישומים כוזבים במסמכי תאגיד.
3) במעשיה המתוארים בפרקים א'-ד', ביצעה הנאשמת במילוי תפקידיה, מעשים של מרמה והפרת אמונים הפוגעים בציבור, כמפורט להלן: 
1) הנאשמת בצווותא עם מר אולמרט והגב' זקן ניצלה לרעה את מעמדו ותפקידו של מר אולמרט כראש העיר ירושלים וכשר בממשלת ישראל לשם ייצור שיטתי ומתמשך של הכנסה אסורה למר אולמרט  בסכומים נכבדים. 
2) פעולותיהם של הנאשמת בצוותא עם מר אולמרט והגב' זקן להפקת ההכנסה האסורה, נעשתה תוך הונאת הארגונים והמדינה ותוך ביצוע עבירות נוספות של רישומים כוזבים במסמכי משרד "ראשונטורס". 
3) בפעולות המרמה וההונאה כמפורט לעיל, הוציאה הנאשמת בצוותא עם מר אולמרט והגב' זקן את דיבתה של הארץ רעה בפני הארגונים, ופגעה בדימוי השירות הציבורי בישראל  ובשמה של מדינת ישראל.
4) פעולותיה של הנאשמת בצוותא עם מר אולמרט והגב' זקן נעשו תוך הסתרה מכוונת ושיטתית של מעשיה מעין כל. הנאשמת בצוותא עם מר אולמרט והגב' זקן הסתירה מהמדינה ומהארגונים את העובדה כי נסיעותיו של מר אולמרט ממומנות בעת ובעונה אחת על ידי יותר מגורם אחד, באופן היוצר מימון עודף המנוצל למטרותיו הפרטיות של מר אולמרט. 
5) הנאשמת בצוותא עם מר אולמרט והגב' זקן הסתירה באורח מכוון ושיטתי מחשבות משרד התמ"ת את העובדה כי כללי מכרז החשב הכללי להסדרת נסיעות משרתי המדינה בתפקיד נעקפים ואינם נשמרים, וכי משרדי הנסיעות שזכו במכרז משמשים אך צינור להעברת כספים למשרד "ראשונטורס" שלא נכלל בין הזוכים במכרז. 
6) כן הסתירה הנאשמת בצוותא עם מר אולמרט והגב' זקן מהארגונים ומחשבות משרד התמ"ת כי חלק מהמסלולים וכרטיסי הטיסה, הם פיקטיביים. 
7) את מעשיה המתוארים בסעיפים א-ו, ביצעה הנאשמת בצוותא עם מר אולמרט והגב' זקן במסגרת כהונתו של מר אולמרט בתפקידו הרם כשר בכיר בממשלת ישראל.
8) ולבסוף, בכל אחד מהמעשים המפורטים בנפרד ובמכלול התנהגותה, פגעה הנאשמת בצוותא עם מר אולמרט והגב' זקן פגיעה מהותית וקשה בתקינות פעולותיו של המינהל, בטוהר המידות של עובדי הציבור ובאמון הציבור בעובדי הציבור ומשרתיו. 
פרק ו': הוראות החיקוק לפיהן מואשמת הנאשמת

1. קבלת דבר במרמה בנסיבות מחמירות – עבירות לפי סעיף 415 (סיפא) לחוק העונשין התשל"ז – 1977 (להלן: " החוק") (שתי עבירות). 
2. רישום כוזב במסמכי תאגיד – עבירות לפי סעיף 423 לחוק.
3. מרמה והפרת אמונים- עבירה לפי סעיף 284 לחוק.
פרק ז': עדי התביעה

יאח"ה
1. שלומי איילון
2. איציק אברהם.
3. איריס ברק.
4. איתי מילברג.
5. לימור חקק
6. צחי חבקין.
7. ליאור רייס.
8. יוסי בנצקי
9. רמי תמם.
10. רמי כהן גבורה.
לשכתו של אולמרט
11. רחל מור  - קשרי חוץ, עריית ירושלים.

12. ריקי פרלמן – קשרי חוץ, עריית ירושלים
"ראשונטורס"

13. הדר זלצמן  - סוכנת נסיעות ב"ראשונטורס".
14. יהודית לוצקי – הנהלת חשבונות "ראשונטורס".
15. רויה קהרמאני  - מנהלת חשבונות ב"ראשונטורס"
16. יוסי קלינגר  - מנכ"ל "ראשונטורס".
17. אליצור לבנוני  - יצרן וספק תוכנת הנה"ח "גלבוע"

18. מיכאל לנדסמן  - סמנכ"ל תפעול בחברת "אומניטק".
19. זהבה חג'בי  - רו"ח של "ראשונטורס".
עובדי חברות נסיעות אחרות

20. פנחס גינזבורג- בעלים של "הלל".

21. הודעת מיקי אזולאי- בעלים של "איילה טורס".

החשב הכללי

22. ניר גלעד  - החשב כללי 

23. ארנון אייקן  - סגן בכיר לחשכ"ל

24. אילן לוין  - סגן בכיר לחשכ"ל
25. בני אומן  -  מנהל חברת הנסיעות הממשלתית 
26. דן מרינוב  - חשב תמ"ת

27. הודעת חני גד  - חשבת התמ"ת מיוני 2005. 

28. שפרה לוי  - עובדת בחשבות התמ"ת

29. אילנית ויזמן -  רכזת כספים ותשלומים בחשבות משרד התמ"ת.

30. לאה שימשווילי -   מנהלת מדור הנהלת חשבונות בחשבות התמ"ת. 

31. רונית מונסה מנהלת משכורות וגבייה במשרד החוץ. 

עובדי הגופים המממנים

32. דני ברעם  -  "אקי"ם" 
33. גרי טובין  - עובד המוסד למחקר יהדות וקהילה; 

34. גיימס ני  - גזבר אגודת "אקים" בארה"ב. 

35. היידי שולמן, אקי"ם.

36. אבי פזנר -  יו"ר "קרן היסוד העולמי" מזה 10 שנים. (UJC הארגון בארה"ב)

37. יואב שרון - ארגון UJC
38. נחמן שי  - ארגון UJC 

39. ברכה הדר  - "קרן היסוד".

40. משה שפירא -   ארגון "עלה". 

41. מאיר יהודה מרמושטיין -  מנכ"ל "עלה". 

42. אבי (אלן) הייר  - "מרכז שמעון ויזנטל".

43. שמואל רוזנמן יו"ר "מצעד החיים"- העמותה האמריקאית. 

44. יהושוע מצא  -  נשיא "הבונדס".

45. ג'ולס סטימל - עוזרת מנהלית לנשיא "הבונדס". 

46. ניל ליברמן  - קצין הכספים הראשי של "הבונדס". 

47. רפי רוטשטיין  - "הבונדס".

48. קרין רוזנבאום  -  "הבונדס". 

49. אורי כהן  - מנהל "הבונדס" בישראל.

50. פתחיה שמיר  - נשיא ויו"ר YOUTH TOWNS OF ISRAEL.

51. שעיה בן יהודה-  "יד ושם". 

52. אבנר שלו  - יו"ר הנהלת "יד ושם". 

53. הנק רוזנבאום - האגודה הקנדית למען "יד ושם". 

54. ניק בנזלי  - AIPF.

55. מרווין לינדר - -AIPF. 

56. דיויד הלפרין  - AIPF. 
57. גונתן גייקובי  - היה מנכ"ל  AIPF.

58. רוברטה אן שופמן.( AIPF)
59. יצחק איתן  - יו"ר "האגודה למען החייל". 

60. יחיאל גוזל  - מנהל לאומי של "ידידי צה"ל בארה"ב". 

61. סיון קריב  -  "האגודה למען החייל".

62. הגר טמרה  -  "האגודה למען החייל".
63. אלינור מיטלמן  - ארגון "ידידי האגודה למען החייל".

64. לילך אוהד  - FIDF.

65. יפית ניסן מרום – "באגודת ידידים של האגודה למען החייל".

66. סוניה גומס דה מסקיטה  -  "באורט עולמי".

67. רוברט זינגר  -  מנכ"ל א"ורט עולמי" בלונדון.

68. אילנה הרטמן  - מנכ"לית של הליגה לידידות אמריקה ישראל. 

69. ראובת שמיר  - עובדת ב-AIFL. 

70. קנת ביאלקין -  "ליגת הידידות אמריקה-ישראל". 

71. מייק נפתלי  - מנכל "עלם". 

72. ציון גבאי  - מנכ"ל "עלם".

73. רונלד בקלרץ. 

74. אליזבת בוהן - מנהלת הפורום העולמי AEI. 

75. אן ביאלקין  - "עלם"
76. מישל קרלין  - עלם
77. הרברט וולף, יו"ר אירגון Youth Town of Israel
78. אלן קסדן. Youth Town of Israel))
79. יצחק אפלבאום ( WPF)
עובדי חברות תעופה 
80. דבורה בוטרה –"אל על".

81. משה קוסטין  - "בריטיש אירוויז". 

82. טל מושכל – "לופטהנזה".

83. עופר קיש  - "לופטהנזה".

84. ליז לוי  - "אייר פרנס". 

85. איאן קספר  - "קונטיננטל". 

עובדי עריית ירושלים

86. ג'קי לוי, מנהל מחלקת כספים בעירייה

87. נתן מנצור  - מזכיר העירייה.

בנקים

88. נציג בנק פועלים.
89. נציג בנק לאומי.
90. נציג בנק דיסקונט.
91. נציג בנק ירושלים.
92. נציג בנק כללי – U בנק.

משפחת אולמרט
93. שאול אולמרט 

94. דנה אולמרט

95. עליזה אולמרט

96. מיכל אולמרט 

97. אריאל אולמרט

ירושלים, 
‏כ"ג תמוז תשס"ט

‏15 יולי 2009
                                                                                                            אורי קורב, עו"ד

